

DÔVODOVÁ SPRÁVA


A. Všeobecná časť

Návrhom nariadenia vlády Slovenskej republiky, ktorým sa vyhlasuje Národný park Malá Fatra, jeho zóny a ochranné pásmo (ďalej len „návrh nariadenia vlády“) budú podľa § 30 zákona 
č. 543/2002 Z. z. o ochrane prírody a krajiny v znení neskorších predpisov (ďalej len „zákon“) ustanovené štyri zóny a budú upravené hranice Národného parku Malá Fatra a jeho ochranného pásma. Dôvodom zmeny hraníc a zonácie je prehodnotenie tohto územia z hľadiska stavu biotopov 
a povahy prírodných hodnôt a cieľov ochrany.

Návrh nariadenia vlády vytvára rámec ochrany územia národného parku, pričom v prípade potreby umožňuje budúce prehodnotenie na základe nových odborných poznatkov, výsledkov plánovacích procesov alebo iných relevantných skutočností. Prípadné návrhy na zmenu priestorového usporiadania zón alebo stupňov ochrany musia byť podložené príslušnými strategickými dokumentmi a posúdené podľa osobitných predpisov upravujúcich posudzovanie vplyvov na životné prostredie. Ak výsledky týchto procesov preukážu existenciu nových skutočností významných pre predmet ochrany alebo usporiadanie ochrany územia, môžu predstavovať podklad pre zmenu podľa § 53 zákona.

Návrh nariadenia vlády prispeje k riešeniu výhrad, ktoré identifikovala Európska komisia v žalobe voči Slovenskej republike (Rozsudok Súdneho dvora Európskej únie z 22. júna 2022 vo veci C-661/20 Komisia/Slovensko) vo veci nedostatočnej ochrany biotopov hlucháňa hôrneho. Malá Fatra je súčasťou biotopov okrajovej populácie hlucháňa hôrneho na Slovensku a výmera (potencionálnych) biotopov tohto druhu v bezzásahovom režime by sa zonáciou zvýšila z 1 668,86 ha na 3 059,81 ha. Prispeje tiež k plneniu záväzkov vyplývajúcich z členstva v Európskej únii, ako aj ku konaniu, ktoré vedie Európska komisia voči Slovenskej republike vo vzťahu k územiam európskeho významu (konanie k porušeniu zmlúv č. 2019/2141 týkajúce sa nesplnenia povinnosti vyplývajúcej z článku 4 ods. 4 a článku 6 ods. 1 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Mimoriadne vydanie Ú. v. EÚ, kap. 15/zv. 2; Ú. v. ES L 206, 22.7. 1992) v platnom znení.

Návrh nariadenia vlády zároveň zohľadňuje Program záchrany hlucháňa hôrneho (Tetrao urogallus Linnaeus, 1758) na roky 2025 – 2029.  Po prijatí nového Programu záchrany hlucháňa hôrneho (Tetrao urogallus) nadväzujúceho na Program záchrany hlucháňa hôrneho (Tetrao urogallus Linnaeus, 1758) na roky 2025 – 2029 dôjde k prehodnoteniu nariadenia vlády Slovenskej republiky, ktorým sa vyhlasuje Národný park Malá Fatra, jeho zóny a ochranné pásmo. 
Národný park Malá Fatra (ďalej len „národný park“) sa v navrhovanej úprave hraníc prekrýva so 17 existujúcimi územiami národnej sústavy chránených území (§ 17 ods. 1 zákona.), a to 12 národnými prírodnými rezerváciami a 5 prírodnými rezerváciami. Celková výmera týchto chránených území predstavuje 4 483,73 ha. Po schválení zonácie národného parku budú tieto chránené územia v národnom parku zrušené s výnimkou jaskýň.

Väčšina územia národného parku je súčasťou európskej sústavy chránených území Natura 2000. Do národného parku a jeho ochranného pásma zasahujú územia európskeho významu SKUEV0252 Malá Fatra, SKUEV0251 Zázrivské lazy, SKUEV0665 Strečnianske meandre Váhu, SKUEV0221 Varínka, SKUEV0254 Močiar, SKUEV0664 Uholníky, SKUEV0663 Šíp a časť SKUEV0243 Orava. Celé územie národného parku a veľká časť jeho ochranného pásma je súčasťou Chráneného vtáčieho územia SKCHVU013 Malá Fatra.

Národný park po vymedzení zón bude zodpovedať manažmentovej kategórii chránených území podľa IUCN Národný park – kategória II. IUCN definuje národný park ako rozsiahle prírodné alebo prírode blízke územie, určené na ochranu veľkoplošných ekologických procesov spolu s množstvom druhov a ekosystémov charakteristických pre dané územie, ktoré zároveň dávajú možnosť pre uplatnenie duchovných, vedeckých, vzdelávacích, rekreačných zámerov, či pre návštevnosť, ktoré sú zlučiteľné s cieľmi ochrany územia.

Predmetom ochrany chráneného územia je predovšetkým 53 biotopov európskeho významu 
a národného významu podľa prílohy č. 1 k vyhláške Ministerstva životného prostredia Slovenskej republiky č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov v znení vyhlášky č. 423/2024 Z. z. (ďalej len „vyhláška č. 170/2021 Z. z.“), biotopy 72 chránených druhov rastlín podľa prílohy č. 4 k vyhláške č. 170/2021 Z. z., biotopy 48 chránených druhov živočíchov a 32 druhov vtákov podľa prílohy č. 5 a č. 7 k vyhláške č. 170/2021 Z. z., ako aj vybrané abiotické javy.  

Zámer vyhlásiť Národný park Malá Fatra bol oznámený listom Okresného úradu Žilina 
z 14. mája 2025 v súlade s § 50 zákona. Vznesené pripomienky boli prerokovávané v mesiacoch jún a júl 2025 a následne boli zapracovanie do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a nlc-ulzi@nlcsk.org hranice národného parku, zón národného parku a ochranného pásma národného parku v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bude mať negatívny vplyv na rozpočet verejnej správy a na podnikateľské prostredie a pozitívny vplyv na životné prostredie a na sociálne prostredie. Návrh nariadenia vlády je bez vplyvov na manželstvo, rodičovstvo a rodinu, informatizáciu spoločnosti a služby verejnej správy pre občana.

[bookmark: OLE_LINK28][bookmark: OLE_LINK39][bookmark: OLE_LINK38][bookmark: OLE_LINK29]Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

